b'\n_START_ARTICLE_\nIlija Kujund\xc5\xbei\xc4\x87\n_START_PARAGRAPH_\nIlija Kujund\xc5\xbei\xc4\x87 (Subotica, 31. srpnja 1857. - 5. velja\xc4\x8de 1929.) je bio ba\xc4\x8dki Hrvat iz Subotice. Po struci je bio kapelan, katehet, prelat kanonik, du\xc5\xa1no\xc4\x8dki \xc5\xbeupnik, na\xc4\x8delnik Biskupskog ra\xc4\x8dunarskog ureda, a radio je kao suradnik i poslja\xc5\xa1nji urednik ve\xc4\x87eg broja listova i \xc4\x8dasopisa._NEWLINE_Rodio se u uglednoj suboti\xc4\x8dkoj obitelji Kujund\xc5\xbei\xc4\x87 koja je dala niz dru\xc5\xa1tvenih radnika (Nikola Kujund\xc5\xbei\xc4\x87, Radoslav Kujund\xc5\xbei\xc4\x87, Efrem Stipan Kujund\xc5\xbei\xc4\x87, Ivan Kujund\xc5\xbei\xc4\x87,Ivan Jesse Kujund\xc5\xbei\xc4\x87, Pavao Kujund\xc5\xbei\xc4\x87)_NEWLINE_U rodnom gradu je zavr\xc5\xa1io srednju \xc5\xa1kolu, a bogloslovlje je studirao u Kala\xc4\x8di. Nakon toga je obna\xc5\xa1ao duhovni\xc4\x8dke du\xc5\xbenosti u Du\xc5\xa1noku, Leme\xc5\xa1u i u Subotici._NEWLINE_Bio je u\xc4\x8denikom i ideolo\xc5\xa1kim sljedbenikom hrvatskog preporoditelja u Ba\xc4\x8dkoj, Ivana Antunovi\xc4\x87a._NEWLINE_Od listova gdje je bio urednik, valja istaknuti "Nevena" i "Danicu"._NEWLINE_Bio je \xc5\xbeestok prista\xc5\xa1a i borac za ideju uvo\xc4\x91enja materinskog jezika u pu\xc4\x8dke \xc5\xa1kole, prihva\xc4\x87aju\xc4\x87i pritom hrvatski jezik kao knji\xc5\xbeevni ._NEWLINE_Bio je prvim predsjednikom suboti\xc4\x8dkog Hrvatskog prosvjetnog dru\xc5\xa1tva "Neven", osnovanog 1920.._NEWLINE_Svoje djela je potpisivao pod pseudonimom Gromovi\xc4\x87._NEWLINE_U svojim djelima ga je, pored ostalih, opjevao i hrvatski pjesnik iz Ba\xc4\x8dke Miroljub Ante Evetovi\xc4\x87._NEWLINE_Pokopan je na suboti\xc4\x8dkom "Bajskom groblju". Kujund\xc5\xbei\xc4\x87ev je grob jedinstveni jezi\xc4\x8dni spomenik svog vremena, posebice zbog teksta na njemu, jer je spomenikom pravopisa i hrvatskog jezika kojim se onodobno govorilo u Subotici, a grad Subotica pi\xc5\xa1e se imenom Subatica, kako ga tamo\xc5\xa1nji Hrvati zovu. Nalazi se na suboti\xc4\x8dkom Groblju svetoga Petra i Pavla (Bajsko groblje \xe2\x80\x93 crkveni dio). Ivan Kujund\xc5\xbei\xc4\x87 je u velikoj obiteljskoj grobnici u kojoj osim njega po\xc4\x8divaju poznati suboti\xc4\x8dki franjevac Ivan Jesse Kujund\xc5\xbei\xc4\x87, gimnazijalac Josip Matkovi\xc4\x87, Albe Kujund\xc5\xbei\xc4\x87 i Roza Jaramazovi\xc4\x87. Pored jezi\xc4\x8dne, spomenik kao gra\xc4\x91evina ima umjetni\xc4\x8dku vrijednost. Nad grobnicom su tri piramide od crnog granita, a na samoj grobnici jedna spomen\xe2\x80\x93plo\xc4\x8da. Na piramidama je na svim \xc4\x8detirima stranama uklesan op\xc5\xa1iran i zanimljiv tekst koji govori o pokojnicima i o vjeri tuguju\xc4\x87ih. Cijeli ovaj spomenik resi lijepa ograda i nosa\xc4\x8d za svjetiljku koji je iskovan od kovanog \xc5\xbeeljeza. Na ovoj je grobnici dokumentiran Ilija Kujund\xc5\xbei\xc4\x87 kao ujak i skrbnik mladog pokojnika, gdje se javlja u ulozi izvr\xc5\xa1itelja oporuke i postavitelja nadgrobnog spomenika, a poslije je ovdje i pokopan. Tekst koji se odnosi na Ivana kao oporu\xc4\x8ditelja glasi:Smrt miloga pokojnika razcviljenim srcem al punom nadom u sveto uskrsnu\xc4\x87e oplaka mati mu Roza Jaramazovi\xc4\x87 udova Albe Kujund\xc5\xbei\xc4\x87, jedina sestrica Marta sa mu\xc5\xbeem Stipanom Stipi\xc4\x87, jedini brat Ilo Kujund\xc5\xbei\xc4\x87 \xc5\xbeupnik u Du\xc5\xa1noku, takogjer silna rodbina i prijatelji. Ovaj nadgrobni spomenik po oporuci mlagjana pokojnika dao je postaviti miseca rujna 1894. ujak i biv\xc5\xa1i skrbnik pokojnika Ilija Kujund\xc5\xbei\xc4\x87 \xc5\xbeupnik kao izvr\xc5\xa1itelj oporuke svoga nezaboravljenog ne\xc4\x87aka.  Njegov grobni natpis glasi: 1929. \xe2\x80\x93 Ovde \xc4\x8deka uskrsnu\xc4\x87e pre\xc4\x8dasni gospodin prelat kanonik msgr. Ilija Kujund\xc5\xbei\xc4\x87 umirovljeni du\xc5\xa1no\xc4\x8dki \xc5\xbeupnik, na\xc4\x8delnik Biskupskog ra\xc4\x8dunarskog ureda rodjen 31. srpnja 1857. umro 5. velja\xc4\x8de 1929. u 72 godini \xc5\xbeivota. Nadgrobnom plo\xc4\x8dom pokriva ovu grobnicu sestra milog pokojnika ud. Marta Stipi\xc4\x87 rodj. Kujund\xc5\xbei\xc4\x87 rodjena 31. srpnja 1854. umrla 10. kolovoza 1936. u 82. godini \xc5\xbeivota Subotica, 5. lipnja 1929. Opominje se podvorkinja Roza Palatinus.'